KIRJALLINEN KYSYMYS E-2648/02

esittäjä(t): Sérgio Marques (PPE-DE) komissiolle

(20. syyskuuta 2002)

Aihe: Poseima-ohjelman energiatoimenpide

Portugalin itsehallintoalueet saivat vuosina 19911993 Poseima-ohjelman energiatoimenpiteestä Manner-Portugalin ja Azorien ja Madeiran saarien tärkeimpien öljyvarastojen välisten sekä näiden varastojen ja pääsaaria ympäröivillä saarilla sijaitsevien pienempien öljyvarastojen välisten öljytuotteiden merikuljetusten kustannusten tasaustukea.

Edellä mainitun ajanjakson lopussa komissiolle esitettiin asiaa koskevat vuosikertomukset ja muut tiedot, joiden perusteella sen oli mahdollista tehdä tämän toimenpiteen toteuttamista koskeva arviointi ja tilanteen uudelleenarviointi päättääkseen toimenpiteen mahdollisesta jatkamisesta. Komissio ei kuitenkaan ole tähän päivään mennessä tehnyt kyseistä arviointia.

Komissio on pannut merkille Portugalin vuosina 2000 ja 2001 esittämät näiden kahden Portugalin alueen Poseima-ohjelman energiatoimenpiteen jatkamista koskevat ehdotukset ja tunnustanut kertomuksessaan EY:n perustamissopimuksen 299 artiklan 2 kohdan toimeenpanoon tähtäävistä toimista, että nämä kaksi aluetta ovat erittäin riippuvaisia öljyn saannista ja että Poseima-ohjelman energiatoimenpiteen rahoituksen käyttö oli vastannut tavoitteita. Asian käsittely on kuitenkin ollut pysähdyksissä jo kauan aikaa, ja komissio vetoaa toistuvasti vaikeuksiin löytää rahoitusta tähän tarkoitukseen.

1. Milloin komissio aikoo noudattaa lakisääteistä velvoitettaan, joka koskee Portugalin itsehallintoalueiden energia-alalle Poseima-ohjelman energiatoimenpiteestä vuosina 19911993 myönnetyn tuen arviointia?

2. Madeiran ja Azorien energia-alan epäsuotuisan aseman vuoksi, jonka komissio hyvin tuntee ja jonka Euroopan parlamentti on tunnustanut jo vuonna 1994, yhteisön erityistuki energia-alalle on edelleen välttämätöntä, esimerkiksi erään komissiolle äskettäin ehdotetun mallin mukaisesti, joka komission kannattaisi ottaa huomioon. Kuinka ja milloin komissio aikoo siis perustaa erityisen budjettikohdan, joka täydentää rakennerahastoja, Poseima-ohjelman energiatoimenpiteen rahoittamiseksi?

3. Milloin komissio aikoo toteuttaa aikomuksensa perustaa syrjäisimpiä alueita koskeva erityistoimi, jonka kautta nämä alueet voisivat täysimääräisesti hyödyntää yhteisön energiapolitiikan mukaisista eri energiaohjelmista ja yhteisön TTK-varoista saatavan rahoitustuen?

Loyola de Palacion komission puolesta antama vastaus

(29. lokakuuta 2002)

1. Poseima-energiaohjelman (19911993) päätyttyä komissio toteutti toimenpidettä koskevan arvioinnin. Komission pääsihteeristö toimitti arviointikertomuksen syrjäisimpiä alueita käsittelevälle yksikköjen väliselle työryhmälle vuonna 1997. Kertomuksessa todettiin, että Poseima-energiaohjelmalle myönnetyt varat oli käytetty Poseima-asetuksen mukaisesti.

2. Poseima-energiaohjelman jatkaminen ei ollut mahdollista vuoden 1994 jälkeen erillisen rahoituksen puuttumisen vuoksi (budjettivallan käyttäjän tekemien supistuksien vuoksi Poseimaa koskevissa budjettikohdissa). Sama syy pätee vielä tänä päivänäkin ja aiheuttaa myös sen, että kuljetuksista aiheutuvien lisäkustannusten korvaamiseen tarkoitetut tuet eivät kuulu rakennerahastoista myönnettävän tuen piiriin. Sen vuoksi tällaisia tukia voidaan myöntää ainoastaan kansallisella tasolla asianmukaisesti komissiolle ilmoitettujen erikoistukien muodossa tai jonkun muuntyyppisen asianmukaisesti päätetyn yhteisön rahoituksen puitteissa. Komissio voisi tarkastella tätä kysymystä. Komissio on lisäksi useaan otteeseen ilmoittanut Portugalin viranomaisille, että tiettyjen energiansäästöön ja uusiutuviin energialähteisiin liittyvien investointitukitoimien rahoittaminen rakennerahastoista etenkin tavoitteen 1 mukaisesti näyttäisi olevan mahdollista ja kannustanut Portugalin viranomaisia tarkastelemaan tätä vaihtoehtoa. Yhteisrahoituksen mahdollisuus rakennerahastoista on myös mainittu komission kertomuksessa, joka käsittelee toimenpiteitä 299 artiklan 2 kohdan(1) täytäntöönpanemiseksi. Komissio korostaa myös sitä, että rakennerahastoja koskevista yleisistä säännöksistä 21. kesäkuuta 1999 annettuun neuvoston direktiiviin (EY) N:o 1260/1999(2) tehtyjen muutosten seurauksena yhteisön osuus voidaan erikoistapauksissa nostaa 85 prosenttiin syrjäisimpien alueiden osalta.

3. Suurimmassa osassa voimassa olevista yhteisön säännöistä otetaan huomioon syrjäisimpien alueiden tarpeet (esimerkiksi valtion tukia ja julkisten palvelujen vaatimuksia koskevat säännöt). Komissio on lisäksi antanut useita ehdotuksia, joissa tunnustetaan näiden alueiden erikoisasema. Komissio ehdotti muun muassa joulukuussa 2001 Euroopan laajuista energiaverkkoa(3) koskevien yhteisön suuntaviivojen uudelleen tarkastelun (neuvottelut ovat vielä kesken Euroopan parlamentissa ja neuvostossa) yhteydessä syrjäisten ja erittäin syrjäisten alueiden liittämistä toisiinsa. Komissio esitti ehdotuksessaan seuraavat kaksi yhteisön kannalta merkittävää hanketta: kyseisten alueiden sähkölinjojen kehitys ja yhteenliittäminen ja maakaasun tuominen sekä maakaasuputkistojen rakentaminen näille alueille. Erittäin syrjäisten alueiden sisällyttäminen Euroopan laajuisten energiaverkkojen suuntaviivoihin mahdollistaa talousavun saamisen kyseisten energiaverkkojen budjetista sekä lainanoton Euroopan investointipankista (EIP). Vastaavasti SAVE ja Alterner -ohjelmissa ei ole tähän mennessä erityisesti viitattu erittäin syrjäisiin alueisiin, mutta komissio on ehdottanut, että tulevassa Euroopan älykäs energiahuolto -ohjelmassa(4) kannustettaisiin näiden alueiden osallistumista erityisten toimenpiteiden kautta. Euroopan älykäs energiahuolto -ohjelmaa koskeva ehdotus on parhaillaan käsiteltävänä Euroopan parlamentissa ja neuvostossa.

(1) EYVL C 181 E, 30.7.2002.

(2) EYVL L 161, 26.6.1999.

(3) KOM(2002) 775 lopullinen.

(4) EYVL C 203 E, 27.8.2002.